Esku-indar

Esku-indarra hatzamar, metakarpo eta karpoko patologiak aztertzeko neurtzen den parametroa da.

 Erabilera diagnostikoa 
Eskuaren indar-neurketak, besteak beste, karpoko tunelaren sindromea, nerbioetako lesioak, eskuko tendoiak eta asaldura neuromuskularrak balioesteko balio dezake. Neurketa hau maiz erabiltzen da  kirol-medikuntzan eta ergonomian, erabaki klinikoak hartzeko eta emaitzak ebaluatzeko, ebidentzian oinarritutako medikuntzan. Baita gaixotasunak diagnostikatzeko, tratamenduak ebaluatzeko eta alderatzeko, muskulu-indarraren progresioa dokumentatzeko eta errehabilitazio-prozesua atzeraelikatzeko ere. Oro har, eskuen indarraren neurketarako bi sistema daude: eskuzko proba muskularrak eta dinamometria.

 Neurketa metodoak 

 Eskuzko proba muskularra 
Medical Research Council (MRC) eskala erabiltzen da. MRC eskala arruntean giharren indarra 0tik 5era graduatzen da, baina eskuko muskuluen kasuan aldaketa txiki bat egiten zaio: MRC eskala estandarrean 3. gradutik aurrera ‘grabitatearen aurkako mugimendua dago’ adierazten bada ere, eskuko muskuluetan 3. gradutik gora ‘mugimendu-tarte aktiboa osoa da’ balioa du.

Esku-indarra neurtzeko MRC eskala egokitua:

 5. gradua: mugimendu-tarte aktiboa osoa da; muskulu-erresistentzia normala da.
 4. gradua: mugimendu-tarte aktiboa osoa da; muskulu-erresistentzia murriztua dago.
 3. gradua: mugimendu-tarte aktiboa osoa da; muskulu-erresistentziarik ez dago.
 2. gradua: mugimendu-tarte aktiboa murriztua dago; muskulu-erresistentziarik ez dago.
 1. gradua: mugimendu-tarte aktiborik ez dago; muskuluen uzkurtzea haztatuz baino ez da igartzen.
 0. gradua: mugimendu-tarte aktiborik ez dago; haztatzean, ez da muskuluen uzkurtzerik igartzen.

Eskuzko proba muskular honek zenbait desabantaila ditu: eskala ordinala da, graduen arteko distantziak ez dira proportzionatuak; puntuazioa aztertzailearen irizpide subjektiboaren araberakoa da; eta zaila da muskulu-indarraren aldaketa erlatiboki txikiak baina klinikoki garrantzitsuak identifikatzea.

 Dinamometria 
Dinamometriarekin eskuetako giharren indarraren balorazio kuantitatiboa egin daiteke. Dinamometroak aldaketekiko sentikorragoak dira, eta emaitza eskala jarraituan ematen dute. Ebaluazio klinikoan eta ikerketan egiten den dinamometrian, esku osoaren heltze-mugimendua (grip) eta pintza mugimendua (pinch) neurtu ohi dira, eskuko muskulu intrintseko eta estrintseko askoren eta artikulazio desberdinen ekintza konbinatua eskatzen dutenak. Dinamometrorik erabilienak Jamar motakoak dira, fidagarritasun eta baliozkotasun neurri ona ematen baitute.
Eskuko muskulu intrintsekoetarako dinamometro espezifikoak ere garatu dira, ekintza konbinatuak barik, muskuluon banakako jarduera neurtzen dituztenak (hala nola hatz erakuslearen abdukzioa, edo erpuruaren oposizioa). Dinamometro horietako bat da Rotterdam Intrinsic Hand Myometer (RIHM), Jamar motakoen pareko fidagarritasuna eta baliozkotasuna duena.

 Erreferentziak 

 Kanpo estekak 

Kategoria:Eskua
Kategoria:Diagnosi medikoak